SL Uradni list Evropske unije C 251/28

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 251/09)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1)

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„AIL FUMÉ D’ARLEUX“

EU št.: PGI-FR-0820-AM01 – 11.4.2017

ZOP ( ) ZGO ( X ) ZTP ( )

1. Skupina vložnikov in pravni interes

Ime : Groupement des Producteurs d’Ail fumé d’Arleux (Skupina proizvajalcev dimljenega česna iz Arleuxa) Naslov : Mairie d’Arleux Place du Général De Gaulle 59 151 Arleux FRANCIJA E-naslov : mairie@arleux.com Sestava : Skupino sestavljajo proizvajalci dimljenega česna „Ail fumé d’Arleux“. Tako ima upravičeni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: opis proizvoda, posodobitev kontaktnih podatkov, vzročna povezava, nadzorni organ, nacionalne zahteve

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Postavka „Dokazilo o poreklu“

Dodan je bil odstavek, v katerem je navedeno, da se mora vsak izvajalec, ki sodeluje pri proizvodnji ZGO, „registrirati pri skupini zaradi pridobitve pooblastila pred začetkom zadevne dejavnosti.“

Navedena določba, ki se že uporablja, poveča sledljivost proizvoda.

Postavka „Opis metode pridobivanja proizvoda“

— Saditev:

Stavek: „Za saditev je treba kupiti sadike kakovosti CE (sadike se preverjajo glede na evropske standarde) ali certificirane sadike, z najmanj 25 % certificiranih sadik.“ se nadomesti s stavkom:

„Za saditev se kupijo sadike kakovosti CE (sadike se preverjajo glede na evropske standarde) ali certificirane sadike.“

Poleg tega se stavek „Glede na to, da je cilj skupine dati prednost sorti gayant zaradi njene dolge ohranljivosti, da pa do danes pridelava certificiranih sadik gayant ne omogoča pokrivanja vseh potreb, je bila najnižja stopnja uporabe certificiranih sadik določena na 25 %.“ črta.

Cilj teh sprememb je črtati zahtevo po uporabi najmanj 25 % certificiranih sadik. Določitev najmanjšega deleža certificiranih sadik v veljavni specifikaciji proizvoda se je skladala z željo skupine po razvitju pridelave certificiranih sadik iz regionalne sorte gayant. Izkazalo se je, da se pridelava certificiranih sadik, vključno s sorto gayant, ni razvila v okoliščinah, ki bi omogočile redno zagotavljanje stopnje, določene na 25 %. Zato morajo imeti proizvajalci možnost nakupa in uporabe sadik kakovosti CE ali certificiranih sadik ali lastne pridelave iz sadik kakovosti CE ali certificiranih sadik, kupljenih v predhodnem letu.

Navedena določba ne omogoča dvoma v opis proizvoda niti v povezavo z njegovim geografskim območjem, saj je kakovosti sadik CE zdaj enakovredna kakovosti certificiranih sadik.

Stavek: „Čas med raztročkanjem in saditvijo ne sme presegati osem dni.“ se nadomesti s stavkom: „Čas med raztročkanjem in saditvijo ne sme presegati 15 dni.“

To spremembo upravičuje upoštevanje podnebnih razmer, ki so včasih neugodne in lahko upočasnijo pripravo tal za saditev. Podaljšanje roka zato omogoča saditev v primernejšem času.

— Rastna faza rastlin:

Stavek „Tri tedne pred obiranjem ni več tretiranja.“ se črta, ker obstaja zakonsko določen rok 14 dni, ki zagotavlja stanje glavic pred obiranjem, ki je podobno tistemu, ko se s tretiranje preneha tri tedne pred obiranjem. Čeprav na splošno ne bi bilo več tretiranja tri tedne pred obiranjem, se lahko zgodi, da bi bilo potrebno tretiranje zaradi podnebnih razmer, da bi se izognilo kriptogamni bolezni, kot je rja.

Stavek „Škropilnik se kontrolira vsaka tri leta“ se črta, ker je ta zahteva v splošnih predpisih.

Postavka „Označevanje“

Zahteva, da je na etiketi ime ZGO in logotip Evropske unije, se črta, ker zdaj izhaja iz splošnih predpisov.

Enotni dokument se ustrezno spremeni.

Postavka „Drugo“

— Posodobitev specifikacije proizvoda:

Črtale so se neustrezne ali nepotrebne besede („človekovo“ v izrazu „človekovo znanje“, „tradicionalen“ v izrazu „tradicionalen česen“), premestila se je preglednica o predstavitvah proizvoda ali pa so se v oddelku „vzročna povezava“ premestili odstavki in črtali naslovi odstavkov. Črtane so bibliografija in priloge, ki ne vsebujejo nobenih zavezujočih določb.

Namen navedenih sprememb je narediti besedilo specifikacije proizvoda bolj usklajeno, zlasti z enotnim dokumentom. Spremembe ne vplivajo na proizvod in vzročno povezavo.

— Pristojna služba v državi članici:

Kontaktni podatki Državnega inštituta za kakovost in poreklo (Institut national de la qualité et de l’origine – INAO) so v skladu z Uredbo (EU) št. 1151/2012 dodani kot podatki pristojne službe države članice.

— Nadzorni organ:

Kontaktni podatki nadzornega organa se nadomestijo s podatki pristojne službe s področja nadzora. Cilj navedene spremembe je izognitev spremembi specifikacije proizvoda v primeru spremembe nadzornega organa.

6. Posodobljena specifikacija proizvoda (le za ZOP in ZGO)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

ENOTNI DOKUMENT

„AIL FUMÉ D’ARLEUX“

EU št.: PGI-FR-0820-AM01 – 11.4.2017

ZOP ( ) ZGO ( X )

1. Ime

„Ail fumé d’Arleux“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Česen „Ail fumé d’Arleux“ je zaradi tradicionalne metode ter znanja spletanja v kite in dimljenja nad lokalno šoto in/ali lignitom in/ali rezano slamo in/ali žagovino zelo obstojen.

Česen „Ail fumé d’Arleux“ pridelujejo iz rožnatega spomladanskega česna (Allium sativum, družina lilijevk), ki spada v skupino sorte II in vrste „ail du Nord“. Zanj so značilni dolgo obdobje mirovanja, srednje velike glavice, neobstoj cvetnega stebla ter prilagojenost podnebnim in zgodovinskim razmeram regije Nord-Pas-de-Calais. Ker nima cvetnega stebla, ga spletajo v značilno kito, saj so listi dovolj mehki za spletanje. Uporabljene sorte so ail du Nord, gayant in arno. Nove sorte lahko začnejo pridelovati, če te izpolnjujejo zgoraj opredeljene zahteve. Seznam sort se po vsaki spremembi pošlje proizvajalcem, izvajalcem nadzora in pristojnim nadzornim organom. Glavica je ob obiranju srednje velika (velikost od 40 do 80 mm, odvisno od načina pakiranja) in bele barve, zunanja lupina strokov pa je temno rožnata.

Česen „Ail fumé d’Arleux“ tradicionalno spletajo v kite z od 10 do 90 ali celo 120 glavicami. Pakirajo ga lahko tudi spletenega v kite s tremi glavicami. V kite ga spletajo po sušenju glavic skupaj z listi, in sicer na prostem ali z umetnim zračenjem v prostoru. Kite spletajo ročno kakor lase.

Po spletanju v kite sledi dimljenje, ki poteka v prekajevalnici in traja najmanj sedem dni. Pri dimljenju se kite različno obarvajo, odvisno od uporabljenega kuriva. Barve prehajajo iz rdečkasto rjave v temno rjavo. Spletene kite lahko pred trženjem zapakirajo v mrežico.

Česen „Ail fumé d’Arleux“ ima naslednje značilnosti:

— prijeten dimast vonj,

— enakomerno obarvanost celotne kite, pri čemer se barvna intenzivnost potrdi na podlagi določenega barvnega standarda.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze gojenja, spletanja v kite in dimljenja potekajo na navedenem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Česen pakirajo v mrežice po dimljenju. Pakirajo ga na navedenem območju, da kar najbolj omejijo rokovanje s pridelkom. Česen „Ail fumé d’Arleux“ je namreč občutljiv (zaradi dimljenja sta zunanja lupina in steblo lomljiva), zato je treba omejiti njegovo rokovanje in prevoz. Zaradi pakiranja na navedenem območju pridelka in kit ne poškodujejo.

3.6 Posebna pravila za označevanje proizvoda, za katerega se uporablja registrirano ime

Poleg predpisanih navedb mora vsaka etiketa vsebovati številko serije, ki zagotavlja sledljivost.

4. Jedrnata opredelitev geografskega območja

Geografsko območje vključuje 35 občin v departmaju Nord in 27 občin v departmaju Pas-de-Calais.

Departma Nord:

Arleux, Aubencheul-au-Bac, Aubigny-au-Bac, Bruille-lez-Marchiennes, Brunemont, Bugnicourt, Cantin, Courchelettes, Cuincy, Dechy, Écaillon, Erchin, Esquerchin, Estrées, Fechain, Férin, Flers-en-Escrebieux, Fressain, Fressies, Goeulzin, Guesnain, Hamel, Haynecourt, Hem-Lenglet, Lambres-lez-Douai, Lauwin Planque, Lécluse, Lewarde, Loffre, Marcq-en-Ostrevant, Marquette-en-Ostrevant, Masny, Monchecourt, Roucourt, Villers-au-Tertre.

Departma Pas-de-Calais:

Baralle, Bellonne, Brebières, Buissy, Cagnicourt, Corbehem, Dury, Ecourt Saint Quentin, Epinoy, Gouy sous Bellonne, Hendecourt les Cagnicourt, Marquion, Noyelles sous Bellonne, Oisy le Verger, Palluel, Quiery La Motte, Recourt, Riencourt les Cagnicourt, Rumaucourt, Sailly en Ostrevent, Sains les Marquion, Sauchy Cauchy, Sauchy Lestrée, Saudemont, Tortequesne, Villers les Cagnicourt, Vitry en Artois.

5. Povezava z geografskim območjem

Posebnosti geografskega območja

Najznačilnejša tla v pokrajini Cambrésis so nastala iz različnih kamninskih podlag: puhlice, terciarne ilovice in majhnega dela pretežno peščenih podlag, ki izvirajo iz terciarnih formacij, krede in mulja.

Česen „Ail fumé d’Arleux“ se prideluje na geografskem območju, in sicer na zemlji, ki prehaja iz puhličastih v puhličasto-ilovnata tla, pri čemer je ilovice največ 30 %.

Podnebje na navedenem območju je zmerno, temperature pa vse leto razmeroma enakomerne. Najnižje temperature so zmerne (dni s temperaturami pod ničlo je malo), najvišje temperature redko presežejo 30 °C. Med nočnimi in dnevnimi temperaturami ni velikih razlik.

Padavine so vse leto razporejene enakomerno, letno pa jih je skupaj približno 650 mm (povprečje v zadnjih 30 letih).

Arleux leži v dolini, obdani s travniki, rekami in močvirji.

Dolina reke Sensée „zarezuje dolgo zeleno brazdo“ med golima planotama Douaisis in Cambrésis.

Vode iz stranskih pritokov, kot sta Agache in Hirondelle, se stekajo v reko Sensée, ki teče skozi močvirja in ribnike ter se izliva v Canal du Nord.

Močvirja doline reke Sensée se raztezajo na skoraj 800 hektarjih velikem območju, na katerem je reka odložila naplavine in šoto.

Mlini in splavnice, ki jih je bilo nekoč v dolini veliko, so prispevali k ohranjanju ravni vode v močvirjih, zaradi izkopavanja šote, ki se je pred množično uporabo premoga uporabljala kot kurivo, pa so nastali ribniki.

Posebnosti proizvoda

Posebnosti proizvoda temeljijo na posebnem znanju: dimljenju in kakovosti, ki je pogojena z dimljenjem in posebnim načinom pakiranja, pri katerem česen spletajo v kite, ter nazadnje na zgodovinskem slovesu, ki se je ohranil vse do danes.

Tradicionalno dimljenje poteka tako, da kurijo mešanico iz šote, žagovine in rezane slame. Danes mešanici dodajajo lignit, ker šote ne morejo več trajno izkoriščati in ker imata enake kurilne lastnosti. Gojenje česna se je v kotlini Arleux razvilo zaradi navzočnosti šote in tehnike dimljenja. Kotlina Arleux je zato območje, na katerem je dimljenje česna tradicionalno.

Česen „Ail fumé d’Arleux“ ima zaradi dimljenja po vsej kiti enakomerno barvo, ki prehaja iz rdečkasto rjave v temno rjavo, in prijeten dimast vonj. Zaradi dimljenja je tudi dalj časa obstojen. Česen pri sortah vrste ail du Nord spletajo v kite, saj te nimajo cvetnega stebla. Prvotno so ga tako pakirali zaradi obešanja v prekajevalnici in lažjega trženja. Danes pa je tako pakiranje priljubljeno zaradi praktičnosti in lepega videza.

Proizvodnja je bila prvič omenjena leta 1804 v statistiki departmaja. Proizvod je v 19. stoletju na tekmovanjih in kmetijskih sejmih prejel številna priznanja. Njegovo gojenje se je razvilo v 20. stoletju, kmetje pa so proizvod razširili s prodajo od vrat do vrat. Sloves česna „Ail fumé d’Arleux“ sega izven njegovega območja pridelave.

Sejem česna v Arleuxu je danes glavni dogodek, ki prispeva k njegovemu slovesu. Sejem je bil prvič organiziran leta 1962 in je zadnje čase vedno bolj obiskan, kar prispeva k njegovi prepoznavnosti v tisku in pri udeleženi javnosti.

Vzročna povezava

Na območju so ugodne pedoklimatske razmere za gojenje česna (lahka prst z malo humusa, ki se zlahka osuši in ogreje ter ne vsebuje veliko kamenja, zmerno podnebje z majhnimi temperaturnimi spremembami in enakomerne letne padavine), dimljenje pa je mogoče zaradi šote.

Šota se je uporabljala za ogrevanje, vendar so jo zelo kmalu začeli uporabljati tudi za dimljenje česna. Podnebje na navedenem območju namreč ne omogoča, da bi se česen dovolj posušil. Z dimljenjem so lahko česen popolnoma posušili in ga tako konzervirali, ne da bi se razvila plesen. Česen ima zaradi dimljenja tudi zelo značilno rdečkasto rjavo barvo in vonj. Pridelovalci česna uporabljajo pri dimljenju tudi druga kuriva z navedenega območja.

Česen spletajo v kite in ga tako lažje obesijo v prekajevalnicah. Ta dva vidika sta med seboj tesno povezana ter sta del znanja, povezanega s česnom „Ail fumé d’Arleux“. Česna zaradi uvedbe vlečnih konj (erozija tal) in zlasti mehanizacije ne gojijo več na močvirnatih območjih. Zato njegovo gojenje poteka vedno dlje od šotišč.

Slamo poberejo med mlačvijo žita na kmetijskih gospodarstvih, na katerih uporabljajo stare mlatilnice. Toda teh je čedalje manj, saj omlatijo le majhne površine. Danes lahko pridelovalci česna rezano slamo dobijo le na redkih kmetijskih gospodarstvih, kajti sodobni stroji jo med žetvijo na polju odvržejo na tla. Največ tradicionalnih kmetijskih gospodarstev je v Béthunoisu. Ta proizvajajo slamo za jahalno in konjerejsko ustanovo Haras Nationaux ali velike konjušnice za dirkalne konje v pariški regiji (Vincennes, Chantilly), ki imajo posebne zahteve glede kakovosti slame. Pri žagovini dajejo pridelovalci prednost regionalni oskrbi. Gozd v Nord-Pas-de-Calais namreč sestavljajo pretežno listavci (93 %), pri čemer so močno zastopani hrast, bukev in jesen, navedene vrste pa so zelo primerne za dimljenje česna.

Pridelovalci česna „Ail fumé d’Arleux“ so tako lahko po eni strani zaradi spletanja česna v kite in po drugi strani zaradi posebnega načina dimljenja (prvotno s šoto, nato pa z dodanimi enim ali več kurivi) svojemu pridelku zagotovili nedvomen sloves, kar še danes potrjuje uspešen sejem česna.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

(1) UL L 179, 19.6.2014, str. 17.

(2) UL L 343, 14.12.2012, str. 1.